বকেয়া কর নিয়ে টানাপড়েন চলছিলই। এবার বন্দর কর্তৃপক্ষের বিরুদ্ধে কড়া অবস্থান নিল রাজ্য সরকার। 
মঙ্গলবার কলকাতা বন্দরের কর্তাদের সঙ্গে বৈঠকে বসেছিলেন পুর ও নগরোন্নয়নমন্ত্রী ফিরহাদ হাকিম-সহ রাজ্যের পদস্থ আমলারা। বৈঠকে পুরমন্ত্রী সরাসরি জানিয়ে দিয়েছেন, সম্পত্তিকর বাবদ রাজ্যের পাওনা অবিলম্বে মিটিয়ে দিন বন্দর কর্তৃপক্ষ। প্রশাসনের অন্দরের খবর, ২০০১ সাল থেকে চলতি বছর পর্যন্ত কর বাবদ রাজ্যের পাওনা বন্দর কর্তৃপক্ষ মেটাননি। গত আর্থিক বছরের হিসাব অনুযায়ী, বকেয়া করের পরিমাণ দাঁড়িয়েছে প্রায় ৫১ কোটি টাকা। রাজ্য প্রশাসনের এক কর্তার কথায়, ‘‘কন্ট্রোলার অ্যান্ড অডিটর জেনারেল (ক্যাগ) বকেয়া করের বিষয়টি প্রকাশ্যে এনেছিলেন। বৈঠকে আমরা সেই কথা জানিয়ে বন্দর কর্তৃপক্ষকে আটকে থাকা প্রাপ্য কর দ্রুত মিটিয়ে দেওয়ার কথা বলেছি।’’ 
পুর আধিকারিকদের একাংশের ব্যাখ্যা, নিজেদের জমিতে ভাড়ায় থাকা সংস্থাগুলির কাছ থেকে বন্দর কর্তৃপক্ষ যে হারে কর আদায় করেন, সেই হারে সম্পত্তিকর পায় না পুরসভা। তাছাড়া, প্রতি ছ’বছর অন্তর করের পুনর্মূল্যায়ন (জেনারেল রিভ্যালুয়েশন) অনুযায়ী ‘রেট্রোস্পেকটিভ এফেক্টে’ বন্দরের সম্পত্তিকর দেওয়া উচিত বলেও মনে করেন পুর কর্তৃপক্ষ। যদিও বন্দর কর্তৃপক্ষের যুক্তি ছিল, পুরসভার সঙ্গে তাঁদের কর সংক্রান্ত চুক্তির কোনও জায়গাতেই ‘রেট্রোস্পেকটিভ এফেক্টে’র কথা নেই। ফলে তা দিতে তাঁরা বাধ্য নন। রাজ্য প্রশাসনের এক কর্তার কথায়, ‘‘ধরা যাক নিজেদের এক্তিয়ারভুক্ত এলাকা থেকে বন্দর কর্তৃপক্ষ কর বাবদ ১২ টাকা সংগ্রহ করেন। তার মধ্যে অন্তত দু’টাকা পুরসভার প্রাপ্য। সেই দু’টাকা সরকারকে ফিরিয়ে দেওয়া উচিত ছিল।’’ 
প্রসঙ্গত, বকেয়া করের এই জটিলতা নিয়ে পুরসভা এবং বন্দর কর্তৃপক্ষের মধ্যে দীর্ঘদিন ধরেই আইনি বিবাদ চলছিল। কিছুদিন আগে তাতে জয়ী হয়েছে পুরসভা। বন্দরের এক পদস্থ কর্তার কথায়, ‘‘আমরা আবার আইনি লড়াইয়ের জন্য প্রস্তুত হচ্ছি। তাতে যা হবে তার ভিত্তিতে পরবর্তী পদক্ষেপ করা হবে।’’